In nomine Domini, amen. Anno incarnationis eiusdem millesimo trecentesimo quarto et die decima octaua, mensis februarii, nos Iohannes de Acellis serarius Dyuioni commorans, Iaqueta uxor mea et Iohannes de Longo Campo et dicta uxor de auctoritate et laude mei Iohannis de Acellis, notum facimus uniuersis presentes litteras inspecturis, quod nos prefati coniuges pro nobis et Perreneta filia et ultimo superstite nostrorum trium, retinemus ad uitam nostram et ultimum nostrum trium a religiosis uiris, priore claustrali et conuentu monasterii Sancti Stephani Dyuionensis, quandam ipsorum religiosorum domum, sitam Dyuione in uico Chaniorum, iuxta domum Ioffridi Daysey hinc et furnum Demonigeti Iaillot inde; item unam fabricam munitam encude magna ad fabricandum, duobus follis, duobus tonellis, duobus malleis magnis et tribus paruis et tribus limis tam magnis quam paruis et pluribus aliis instrumentis pertinentibus ad fabricam serariorum appreciatis per operatores, precio decem florenorum. Et hoc retinemus ad uitas nostrorum premissorum, precio quolibet anno quinque florenorum de Florencis, soluendorum quolibet anno dicto tempore durante dictis religiosis aut eorum mandato ad duos terminos per medium scilicet, medietatem in festo Natalis Domini et aliam medietatem in festo Natiuitatis Beati Iohannis Baptiste, una cum dampnis in lite et extra sustinendis, in casu dictarum solutionum non factarum; conuenimusque dictam domum manu tenere et infra terminum meliorate de precio uiginti florenorum de Florenci pro quibus melius adimplendum. Ego dictus Iohannes de Longo Campo, me apud ipsos religiosos fideiussores et principalem attenditorem constituo. Et nos coniuges, prout super dictum, fideiussorem indempnem conseruare conuenimus per presentes; promittemus nos coniuges, prout super, pro nobis et dicta filia, pro qua nos fortes facimus et fideiussores quibus que ipsum presens tangit negocium per nostra iuramenta sub obligatione omnium bonorum meorum, premissa omnia adimplere et non contra uenire in iudicio siue extra. Uolentes ad premissa compelli ut pro re adiudicata per curiam ducatus Burgundie cui nos, nostra, nostros heredes et bona ipsorum supponimus per presentes ad obseruanciam omnium premissorum. In quorum testimonium sigillum ipsius curie rogauimus et obtinuimus presentibus apponi. Actum fuerunt hoc in presencia Guillemi Curtilerii de Dyuione coadiutoris, Andree Stephani de Fagnayo notarii Dyuionensis, Guillelmi de Belna et Anneti Pigney de Nuciaco, testium ad premissa uocatorum, anno et mense predictis.